Jane Goodall kry eie Barbie-popJane Goodall kry eie Barbie-pop (Foto: The Jane Goodall Institue/AFP) Die Amerikaanse speelgoedvervaardiger Mattel het ’n splinternuwe, spesiale Barbie-pop onthul wat die wêreldberoemde primatoloog Jane Goodall en haar geliefde sjimpansee David Greybeard uitbeeld. Die Goodall-pop, wat volgens Mattel gedeeltelik van herwinde plastiek gemaak sal word, het die navorser se gebruiklike beige kraaghemp en kortbroek aan. Sy dra ook ’n verkyker en ’n blou notaboek. Greybeard is die sjimpansee wat die onderwerp van Goodall se aanvanklike navorsingsartikels geword het. Dit is ook in dié artikels waarin daar vir die eerste keer gedokumenteer is dat sjimpansees gereedskap gebruik. “Ek sê al lankal dat meisies nie net filmsterre en sulke goed wil wees nie,” het Goodall in ’n promosievideo gesê. “Baie van hulle, nes ek, wil in die natuur wees, besig om diere te bestudeer.” Die nuwe Barbie is die jongste in ’n reeks poppe wat Mattel opdra aan inspirerende vroue-ikone uit ander velde. Voor Goodall het die speelgoedmaker poppe vervaardig wat gemodelleer is na die tennisster Naomi Osaka, die medeskepper van AstraZeneca se Covid-entstof, Sarah Gilbert, en ’n anonieme vroulike robotika-ingenieur. “My helde, my rolmodelle was Tarzan en Dr. Dolittle,” het Goodall gesê. “Daar was nie vroue wat die soort goed gedoen het wat ek wou doen nie, so in al my drome was ek ’n man.” Aan die meisies wat nes sy graag ’n verskil wil maak, beveel die primatoloog aan om “in die natuur te gaan stap, leer om dit lief te hê en dit dan te beskerm”.